So koop hulle toe in 2015 ’n huis wat in 1904 gebou is, saam met die erf daaragter. “Vir twee jaar het ons onder die wakende oog van ons plaaslike argitek, Kurt Buss, en natuurlik die Wes-Kaapse en Prins Albert-erfeniskomitee, die huis simpatiek gerestoureer. Ek het dit ongelooflik baie geniet om navorsing vir die projek te doen en om antieke en vintage-meubels en bykomstighede vir die huis en tuin uit te soek.”
Sy het baie van sy werk gehou en saam het hulle begin beplan hoe hulle haar oorgroeide tuin gaan omskep in wat dit vandag is. In die proses is soveel moontlik van die karakter van die ou tuin met sy lemoen-, suurlemoen-, appelkoos-, perske-, nartjie- en groot olyfbome behou. En al dra sommige weens jare se verwaarlosing nie meer vrugte nie, dra dit steeds by tot die ouwêreldse gevoel van die tuin.
Met klip van die omgewing is muurtjies gebou om verhewe beddings te skep. Dié beddings gee verskillende vlakke aan die tuin en laat dit groter lyk. Staan jy op die stoep, voel dit asof jy opkyk na die tuin omdat die klipmuurtjies hoogte gee.
Behalwe dat die mure mooi lyk, gee dit ook ’n ouwêreldse gevoel aan die tuin wat herinner aan die ou klipkrale van die Karoo. Boonop is dit prakties: Die vlak klipbank op die erf laat nie baie ruimte vir die plante en bome se wortels toe nie en die hoë beddings vol vrugbare en goed voorbereide grond verskaf dan soveel meer groeiplek. Johan Myburgh en sy seun Kenneth van Rock of Ages op die dorp het die muurtjies gebou met klip uit die omgewing wat hulle met die hand uitgesoek het. Hulle het klippe gekies op grond van hul plat sye en die kleur en tekstuur.
Ons het ’n paar banke onder die bome gesit en eendag, wanneer ek rustig raak, gaan ek daar sit en droom. – Liesl
Shaun van der Walt, bedags ’n onnie, is ’n ywerige tuinier in sy vrye tyd. Hy vertel meer oor die projek:
“Voor ek vir Liesl en Cobus ’n tuinplan kon teken, moes ek hulle eers leer ken. Liesl is iemand wat kreatief en anders na die gewone kyk en sy het ’n voorliefde vir die stories van antieke goed. Cobus het weer ’n oog vir detail en reguit lyne. Met dit in gedagte het ek ’n eenvoudige plan met ’n oorwegend inheemse plantlys vir hulle bymekaargesit,” vertel hy.
As deel van die proses het Shaun ook ’n plaaslike tuinier opgelei wat na die tuin omsien sedert die projek afgehandel is. Dit is ’n wonderlike werkskeppingsgeleentheid en perfekte oplossing vir Liesl en Cobus. Wanneer hulle nie in Prins Albert is nie, versorg Mano van Rooyen die tuin.
Omdat koelte so belangrik is in die Karoo, het hulle ’n paar groot bome soos ’n witstinkhout (Celtis africana) en ’n apiesdoring (Senegalia galpinii) aangekoop. Dié bome moes met behulp van hyskrane op hul plekke neergesit word en is aan die begin van die tuinprojek geplant.
Die leiwaterstelsel op die dorp is so oud soos Prins Albert self. ’n Leivoor loop deur die erf, maar ongelukkig kry Liesl-hulle se eiendom nie leibeurte nie. Hulle het besluit om die leivoor deel van die ontwerp van die tuin te maak.
Liesl vertel sy het gedurende die twee jaar lange projek oraloor gesoek na geskikte meubels, beelde en ander tuindekor:
Dee Malkinson van Gently Worn buite Stellenbosch (081 022 3460) het my soveel idees gegee om meubels en ander goed op ’n kreatiewe manier in te span – soos die antieke kopstuk en ou lere teen die mure; dis ook waar ek die meeste van die potte, tafels en stoele vir die tuin gekry het.
Hoewel Liesl nog ’n groentjie is as dit by tuinmaak op Prins Albert kom, het sy gou geleer wat hier werk!
As jy “’n inkommer” is, win plaaslike kennis in. Sonder Shaun sou die tuin nie moontlik gewees het nie.
Die tuin moet by jou leefstyl pas. As jy min tyd het vir tuinwerk, is ’n tuin met min onderhoud perfek.